Document ID: 32007D0736

KOMMISSIONENS BESLUTNING
af 9. november 2007
om ændring af bilag II til Rådets beslutning 79/542/EØF for så vidt angår listen over tredjelande og dele deraf, hvorfra det er tilladt at importere visse typer fersk kød til Fællesskabet
(meddelt under nummer K(2007) 5365)
(EØS-relevant tekst)
(2007/736/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (3), særlig artikel 8, første sætning, artikel 8, stk. 1, første afsnit, og artikel 8, stk. 4, og
ud fra følgende betragtninger:
(1)
I del 1 i bilag II til Rådets beslutning 79/542/EØF af 21. december 1976 om en liste over tredjelande og dele af tredjelande og om dyre- og folkesundhedsbetingelser og udstedelse af veterinærcertifikat ved import til EF af levende dyr og fersk kød (4) er der opstillet en liste over tredjelande og dele deraf, hvorfra det er tilladt for medlemsstaterne at importere fersk kød fra visse dyr.
(2)
I det pågældende bilag er angivet de perioder, hvor det er tilladt henholdsvis ikke tilladt at importere til Fællesskabet, i forbindelse med datoer for slagtning/nedlæggelse af de dyr, som kødet kommer fra. Disse perioder er angivet for at gøre det muligt at importere fersk kød, der blev produceret, inden de dyresundhedsmæssige restriktioner fandt anvendelse på visse tredjelande eller dele deraf.
(3)
For at garantere et højt sundhedsbeskyttelsesniveau i Fællesskabet bør det imidlertid fastslås, at fersk kød produceret af dyr, som blev slagtet på eller før datoen for iværksættelsen af de restriktive foranstaltninger, kun tillades importeret fra et tredjeland i en begrænset periode, nemlig 90 dage. For sendinger, som der var udstedt certifikat for på eller før datoen for iværksættelsen af et importforbud, og som var under transport på åbent hav på det tidspunkt, hvor forbuddet trådte i kraft, bør perioden være 40 dage.
(4)
Datoen, fra hvilken import til Fællesskabet af fersk kød fra et bestemt tredjeland eller dele deraf tillades eller forbydes, bør indsættes i bilag II til beslutning 79/542/EØF for at undgå, at der importeres fersk kød, som er produceret i en periode, hvor der var en dyresundhedsmæssig risiko i det pågældende land eller dele deraf.
(5)
De perioder, der allerede er angivet i ovennævnte bilag, har endvidere givet anledning til praktiske problemer, både for Fællesskabets grænsekontrolsteder, når sundhedscertifikaterne til brug ved import af kød skulle kontrolleres, og for de kompetente myndigheder i de eksporterende tredjelande, når sådanne certifikater skulle udfyldes.
(6)
For at opnå et højt sundhedsbeskyttelsesniveau og for at sikre klarhed, sammenhæng og gennemsigtighed for så vidt angår listen over tredjelande, hvorfra det er tilladt at importere fersk kød til Fællesskabet, bør bilag II til beslutning 79/542/EØF derfor ændres og periodeangivelserne slettes. Desuden bør angivelserne vedrørende visse lande, navnlig Paraguay og Brasilien, ajourføres.
(7)
Der bør fastsættes en overgangsperiode på 90 dage for at muliggøre import til Fællesskabet fra visse tredjelande eller dele deraf af lagre af fersk kød, som for øjeblikket er tilladt i henhold til beslutning 79/542/EØF, men som ikke længere vil være tilladt efter anvendelsesdatoen for nærværende beslutning.
(8)
På grund af to udbrud af mund- og klovesyge i Argentina i februar 2006 blev det ved Kommissionens beslutning 2006/259/EF af 27. marts 2006 om ændring af bilag II til Rådets beslutning 79/542/EØF for så vidt angår regionalisering af Argentina og standardcertifikaterne til brug ved import af fersk oksekød fra Argentina (5) forbudt at importere udbenet og modnet oksekød fra otte departementer i provinsen Corrientes. Under et EF-kontrolbesøg i Argentina for nylig blev det påvist, at det ikke længere er nødvendigt at opretholde de dyresundhedsmæssige restriktioner i de otte departementer, særligt hvad mund- og klovesyge angår. Disse restriktioner bør derfor efter anmodning fra Argentina ikke længere finde anvendelse på de pågældende områder i landet.
(9)
Det blev under kontrolbesøget ligeledes påvist, at produktionen af udbenet og modnet hjortekød i Argentina opfylder dyresundhedsbestemmelserne i beslutning 79/542/EØF. Det bør derfor tillades at importere udbenet og modnet hjortekød fra Argentina til Fællesskabet.
(10)
På grund af to udbrud af mund- og klovesyge i Botswana i april 2006 blev det ved Rådets beslutning 79/542/EØF som ændret ved Kommissionens beslutning 2006/463/EF (6) forbudt at importere udbenet og modnet oksekød fra en del af Botswana. Dokumentation modtaget fra Botswana og de positive resultater af et EF-kontrolbesøg i landet i marts 2007 viser, at de foranstaltninger, Botswana har truffet, har været effektive til bekæmpelse og eliminering af sygdommen. De nuværende dyresundhedsmæssige restriktioner bør i overensstemmelse hermed ikke længere finde anvendelse i den pågældende del af Botswana.
(11)
Der blev endvidere under EF-kontrolbesøget givet en positiv vurdering af to andre regioner i Botswana, der af OIE er anerkendt som værende fri for mund- og klovesyge uden vaccination. Det bør derfor tillades, at disse regioner eksporterer udbenet og modnet oksekød, fårekød og kød af opdrættet og vildtlevende vildt.
(12)
Dele af Colombia er opført i del 1 i bilag II til beslutning 79/542/EØF som dele af et tredjeland, hvorfra import af fersk oksekød til Fællesskabet er tilladt. Colombia har imidlertid ikke forelagt nogen overvågningsplan for restkoncentrationer i fersk oksekød som krævet i Kommissionens beslutning 2004/432/EF af 29. april 2004 om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF (7). Desuden er ingen virksomheder godkendt til eksport af fersk kød til Fællesskabet. Derfor bør import af fersk oksekød fra Colombia ikke længere være tilladt, og der bør foretages de nødvendige ændringer af del 1 i bilag II til beslutning 79/542/EØF.
(13)
For at give de relevante berørte parter mulighed for at tilpasse sig de nye importbestemmelser bør nærværende beslutning finde anvendelse fra 1. december 2007.
(14)
Beslutning 79/542/EØF bør ændres i overensstemmelse hermed.
(15)
Kommissionens beslutning 96/367/EF af 13. juni 1996 om beskyttelsesforanstaltninger i forbindelse med mund- og klovesyge i Albanien (8) og Kommissionens beslutning 96/414/EF af 4. juli 1996 om beskyttelsesforanstaltninger med hensyn til indførsel af dyr og animalske produkter fra Den Tidligere Jugoslaviske Republik Makedonien som følge af udbrud af mund og klovesyge (9) er forældede, da bestemmelserne deri nu er omfattet af andre fællesskabsretsakter. Af hensyn til klarheden og retssikkerheden bør de to beslutninger udtrykkeligt ophæves.
(16)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag II til beslutning 79/542/EØF erstattes af teksten i bilaget til nærværende beslutning.
Artikel 2
Beslutning 96/367/EF og 96/414/EF ophæves.
Artikel 3
Import af fersk kød til EU, som var tilladt i henhold til beslutning 79/542/EØF, men som ikke længere er tilladt som følge af anvendelsen af nærværende beslutning, er fortsat tilladt i en overgangsperiode på 90 dage efter anvendelsesdatoen.
Artikel 4
Denne beslutning anvendes fra 1. december 2007.
Artikel 5
Denne beslutning er rettet til medlemsstaterne.
Udfærdiget i Bruxelles, den 9. november 2007.

Labels: 17
5
0
3
6